b'\n_START_ARTICLE_\nTh. Langs Seminarium\n_START_PARAGRAPH_\nTh. Langs Seminarium blev grundlagt som privat l\xc3\xa6rerseminarium for kvinder i Silkeborg i 1891/1896 og blev nedlagt i 1986._NEWLINE_Theodora Lang (1855\xe2\x80\x931935) havde l\xc3\xa6rerindeeksamen fra N. Zahles Seminarium og overtog i 1882 en privatskole i Silkeborg, og fra 1891 forberedte hun kvinder til forskolel\xc3\xa6rerindeeksamen. Dertil kom fra 1896 et kvindeseminarium og senere et gymnasium, s\xc3\xa5leds at den samlede betegnelse blev Th. Langs Skoler. Skolerne blev snart selvejende institutioner._NEWLINE_Det andet seminarium i byen, Silkeborg Seminarium fra 1886, blev ogs\xc3\xa5 kaldt Vinters Seminarium efter forstanderen. Det var et f\xc3\xa6llesseminarium, dvs. for begge k\xc3\xb8n.'